次天啟贈浄名吳道人韻
作者：吳則禮
朝代：宋

paragraphs: 君名詎要書黄紙，兒曹安能相汝爾。
平生胸中著丘壑，何曾輙作數日惡。
看渠老死争名場，肩摩轂擊非儂郷。
從來俗子貪著帽，露頂心知寡同好。
可不與飯惟有卿，白眼未分遭題評。
蘇郎六印蠶作蠒，劇飲濁醪適吾願。
此事未容人遽知，百醜千拙人笑之。
勝處豈徒論得髓，覿面端如傳器水。
典刑真有阿度風，世上眼目無王龔。
滄波老樹我亦愛，聞說津頭有船賣。
斯人要是江左人，逕入坐牀寧肯嗔。
星星種種旋非故，禪板蒲團只如許。